Virallinen lehti nro C 310 , 09/10/1998 s. 0067



KIRJALLINEN KYSYMYS E-0450/98 komissiolle esittäjä(t): Carlo Ripa di Meana (GUE/NGL) (27. helmikuuta 1998) Aihe: Parco Veion luonnonsuojelualuetta koskevat rakennushankkeet Rooman kunnanvaltuusto aikoo hyväksyä kolme rakennushanketta, Volusian, Saxa Rubran ja Grottarossan, joiden tilavuus on yli puoli miljoonaa kuutiometriä ja pinta-ala yli 40 hehtaaria. Hankkeet on tarkoitus toteuttaa alueilla, jotka kuuluvat osittain Parco di Veion luonnonsuojelualueeseen, joka perustettiin aluelailla nro 29/97 alueen arkeologiseen ja luontoon liittyvän huomattavan arvon vuoksi. Rakennushankkeen mukaiset toimet (kaupunkialueiden kehittäminen yli 40 hehtaaria käsittävällä alueella) ovat sellaisia, joista on määrätty ympäristövaikutusten arvioinnin ohjaamisesta ja yhteensovittamisesta presidentin 12. huhtikuuta 1996 antaman säädöksen B-liitteen 7 kohdan b alakohdassa. Kyseisistä toimenpiteistä on siis tehtävä ympäristövaikutusten arviointi saman, presidentin 12. huhtikuuta 1996 antaman säädöksen 1 artiklan 4 kohdan mukaisesti, jossa sanotaan, että ympäristövaikutusten arviointi on tehtävä B-liitteen tarkoittamista hankkeista silloinkin kun ne toteutetaan vain osittain luonnonsuojelualueella. Kunnanvaltuusto ei ole koskaan suorittanut eikä vaatinut sopimusosapuolilta ympäristövaikutusten arviointia, josta on määrätty näin laajoille hankkeille voimassa olevan lainsäädännön mukaisesti. 1. Katsooko komissio, että kyseiset toimet edellyttävät erityistä ympäristövaikutusten arviointia presidentin 12. huhtikuuta 1996 antaman säädöksen mukaisesti, jolla direktiivi 85/337/EU ((EYVL L 175, 5.7.1985, s. 40. )) saatetaan osaksi kansallista oikeutta? 2. Katsooko komissio, että kyseiset toimet edellyttävät erityistä ympäristövaikutusten arviointia direktiivin 97/3/EU ((EYVL L 27, 30.1.1997, s. 30. )) II-liitteen 10 kohdan c alakohdan mukaisesti? Komission jäsenen Ritt Bjerregaardin komission puolesta antama yhteinen vastaus kirjallisiin kysymyksiin E-0450/98 ja E-0451/98 (24. maaliskuuta 1998) Komissio näkemyksen mukaan rakennustyöt näyttävät parlamentin jäsenen esittämien tietojen perusteella kuuluvan tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY liitteessä II lueteltuihin hanketyyppeihin. Tällaisten hankkeiden yhteydessä olisi suoritettava ympäristövaikutusten arviointi, jos jäsenvaltiot katsovat niiden luonteen sitä edellyttävän. Koska komissio ei ole ollut tietoinen mainituista hankkeista, se ryhtyy tarvittaviin toimiin hankkiakseen niistä tarkempia tietoja ja varmistaakseen, että yhteisön lainsäädäntöä noudatetaan. Parlamentin jäsenen mainitsema direktiivi 97/3/EY ei koske tätä kysymystä. Tällä direktiivillä muutetaan kasvien tai kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä annettua direktiiviä 77/93/ETY ((EYVL L 26. 31.1.1977. )). Asiaa koskeva uusi direktiivi on sen sijaan tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta annettu neuvoston direktiivi 97/11/EY ((EYVL L 73, 14.3.1997. )). Tämän direktiivin liitteessä II olevan 10 kohdan c alakohta ei liity millään tavalla parlamentin jäsenen mainitsemaan hankkeeseen. Sitä vastoin b alakohdassa mainitaan ¨kaupunkirakentaminen¨, joka on mainittu täsmälleen samalla tavalla myös direktiivin 85/337/ETY luettelossa. Joka tapauksessa jäsenvaltioiden on noudatettava direktiiviä 97/11/EY viimeistään 14. maaliskuuta 1999.